B4-0777, 0780 και 0802/97

Ψήφισμα σχετικά με τις παραβιάσεις των ανθρωπίνων δικαιωμάτων στο Μπαχρέιν

Το Ευρωπαϊκό Κοινοβούλιο,

A. επισημαίνοντας με εξαιρετική ανησυχία την έκθεση που δημοσίευσε τον Ιούνιο του 1997 το «Παρατηρητήριο για τα Δικαιώματα του Ανθρώπου/Μέση Ανατολή» με τίτλο «Επαναλαμβανόμενες παραβιάσεις, επαναλαμβανόμενες αρνήσεις αναγνώρισης των δικαιωμάτων του ανθρώπου: πολιτικά δικαιώματα και πολιτική κρίση στο Μπαχρέιν», στην οποία δίδονται στοιχεία για την συνεχιζόμενη πολιτική κρίση στο Μπαχρέιν η οποία συνδέεται με μεγάλη πολιτική καταπίεση, βασανιστήρια και κακοποιήσεις κρατουμένων, άρνηση νομικής εκπροσώπησης και χρησιμοποίηση ομολογιών μη αποδεδειγμένου κύρους ως βάσεων για καταδίκες, καθώς και την έκθεση της Διεθνούς Αμνηστίας της 16ης Ιουλίου 1996, στην οποία εκφράζονται σοβαρές ανησυχίες για τις συνεχιζόμενες παραβιάσεις των ανθρωπίνων δικαιωμάτων στο Μπαχρέιν και την έλλειψη προστασίας των πολιτών μέσω ορθών δικαστικών διαδικασιών, και την έκθεση της Κοινοβουλευτικής Ομάδας για τα Ανθρώπινα Δικαιώματα του Ηνωμένου Βασιλείου,

Β. υπενθυμίζοντας ότι το Κοινοβούλιο του Μπαχρέιν, το οποίο εκπροσωπείται αποκλειστικά από άνδρες - οι γυναίκες δεν έχουν ούτε το δικαίωμα να ψηφίζουν ούτε το δικαίωμα να υποβάλλουν υποψηφιότητα - διαλύθηκε το 1975 και ότι η οικογένεια Al-Khalifa που ασκεί την εξουσία στη χώρα αγνοεί έκτοτε όλες τις εκκλήσεις για αποκατάσταση της δημοκρατικής και συνταγματικής τάξης,

Γ. υπενθυμίζοντας ότι η σημερινή πολιτική κρίση άρχισε κατά το δεύτερο εξάμηνο του 1994 με εκτεταμένες διαδηλώσεις και αναφορές με τις οποίες εζητείτο η αποκατάσταση της συνταγματικής τάξης, η απελευθέρωση των πολιτικών κρατουμένων και η χορήγηση άδειας επιστροφής σε εκατοντάδες πολίτες του Μπαχρέιν που είχαν εξαναγκασθεί σε εκπατρισμό ή δεν μπορούσαν να επανέλθουν στην πατρίδα τους λόγω της πολιτικής τους δραστηριότητας,

Δ. επισημαίνοντας με εξαιρετική λύπη το γεγονός ότι τα λογικά αυτά αιτήματα αντιμετωπίστηκαν με συλλήψεις, βασανισμούς κρατουμένων και ευρεία χρήση του Δικαστηρίου Κρατικής Ασφαλείας, οι διαδικασίες του οποίου απέχουν κατά πολύ από τις αναγνωρισμένες διεθνείς προδιαγραφές για μια ορθή δικαστική διαδικασία και κατά των αποφάσεων του οποίου, μολονότι επιβάλλει θανατικές ποινές, είναι αδύνατη η προσφυγή,

Ε. επισημαίνοντας ότι τα ελικόπτερα και το αέριο που προμήθευσαν ξένες χώρες χρησιμοποιήθηκαν, σύμφωνα με καταγγελίες, κατά του άμαχου πληθυσμού,

Το Ευρωπαϊκό Κοινοβούλιο,

1. καλεί την κυβέρνηση του Μπαχρέιν να απελευθερώσει τους πολιτικούς κρατούμενους, να διευκολύνει την επάνοδο των εκπατρισμένων και να καθιερώσει ορθές δικαστικές διαδικασίες, σύμφωνα με τα διεθνώς αποδεκτά πρότυπα, και να αρχίσει αμέσως διαπραγματεύσεις με τις δυνάμεις της αντιπολίτευσης, με στόχο τη διεξαγωγή, το ταχύτερο δυνατόν, δημοκρατικών εκλογών ανοικτών και στα δύο φύλα[semigr ]

2. καλεί τα κράτη μέλη της Ευρωπαϊκής Ένωσης να απόσχουν από τις προμήθειες όπλων ή εξοπλισμού ασφαλείας προς την κυβέρνηση του Μπαχρέιν και ζητεί από το Συμβούλιο να αναλάβει πρωτοβουλίες προκειμένου να επιβληθούν παρόμοιοι περιορισμοί σε διεθνές επίπεδο έως ότου αποκατασταθεί η δημοκρατία[semigr ]

3. καταδικάζει κατηγορηματικώς κάθε παράνομη πράξη βίας, βασανισμού και τρομοκρατίας εκ μέρους των δυνάμεων ασφαλείας ή άλλων παραγόντων[semigr ]

4. καλεί τις αρχές του Μπαχρέιν να επιτρέψουν σε διεθνώς αναγνωρισμένες οργανώσεις για τα ανθρώπινα δικαιώματα, όπως το Παρατηρητήριο για τα Δικαιώματα του Ανθρώπου και η Διεθνής Αμνηστία, να επισκεφθούν τη χώρα, καθώς και σε αναλόγων ειρηνικών και δημοκρατικών στόχων οργανώσεις να αναπτύξουν δράση στο Μπαχρέιν[semigr ]

5. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή, στις κυβερνήσεις των κρατών μελών, στο Γενικό Γραμματέα των Ηνωμένων Εθνών και στην κυβέρνηση του Μπαχρέιν.